إسلام

لاسلام، هو واحد الدين براهيمي توحيدي، تيقول باللي كاين رب واحد ف لوجود هو الله، و عندو رسول ديالو هو محمد. لي عاش ف لقرن سّابع ديال لميلاد. لاسلام هو دّين جّاوج ف لعالم من حيت شحال من واحد متبعو، واللي عددهم على حساب لاحصائيات ديال 2020 تقريبًا واحد 1. 9 مليار مسلم ف لعالم (%24. 8 من ناس د لعالم). الناس لي متبعين لاسلام تيتسماو مسلمين، و هوما اغلبية د السكان ف 49 بلاد. لكتاب لمقدس ف لاسلام هو لقران، و اللي تيامنو لمسلمين باللي هو لهضرة د الله اللي تنزلات على النبي محمد باش يقولها للناس. بدا لاسلام فلقرن 7 ميلادي ف مكة، و معا لقرن 8 ميلادي، لخلافة لاموية توسعات من ايبيريا ولا لاندلس فلغرب تال واد السند فشّرق. لعصر ذّهبي د لاسلام كايشير لواحد لحقبة لي تقليديا كاتبدا من لقرن 8 ل لقرن 13 ميلادي، فلوقيتة د لخلافة لعبّاسية، منين كان لاغلبية د لعالم لي تاريخيا كان اسلامي كان كايعيش زدهار علمي و قتصادي و تقافي. لاسلام عندو خمسة د لاركان؛ و اللي هوما: الشهادة و الصلا و الزكا و الصيام رمضان و الحج (يلا كانت عند لواحد الصحة و لفلوس ليه). و كينقاسم ل جوج مداهب كبيرة تحاربات بيناتها لي هي لمدهب سّني ومدهب شّيعي. ؤ سّنيين كيمتلو 90٪ من لمسلمين، وكاين مداهب صغيرة ف كل واحد من هاد جوج مداهب. تاريخ. لعصر نتاع النبي. كيبدا التاريخ نتاع لاسلام ف شبه لجزيرة لعربية لي كتعتابر لبلاصة لي تولد فيها محمد بن عبد الله، لي غايولي مؤسس نتاع الدين لاسلامي. على حساب لمرويات لاسلامية، منين دار 40 عام، خدا لوحي من عند جبريل ف غار حراء. تماك نزلات عليه اول اية ف لكتاب لمقدس نتاع لمسلمين لي هو قران: هاد لاية غاتكون بداية نتاع الدعوة ديالو، حيتاش منين غايرجع للدار غايكون مدهوش من لمنضر لي شافو ف غار حراء، و غايطلب من خديجة تغطيه بسباب داك لحادتة لي وقعات ليه. موراها محمد تدريجيا غايبدا ياخد لوحي من عند جبريل، و يطلق دعوة سرية على الناس. اللولين لي امنو بيه هوما مراتو خديجة و ولد عمو علي بن ابي طالب. و موراها بزاف نتاع الصحابة و التابعين. من بعد غايبدا الدعوة ب لعلّالي. تماك غايبدا الضغط و لاضطهاد ديال لمسلمين، و بسباب داك لاضطهاد غايطلب من شي مسلمين باش يهاجرو ل لحبشة حيتاش كاين فيها ملك عادل غايعاونهم. من بعد هاجر محمد ل لمدينة و بقا مستاقر فيها كينشر الدعوة ديالو. من بعد جا محمد ب جيش كبير ل مكة فيه الالاف لجنود و قدر يفتحها. و هاكا كانت النهاية نتاع لوتنية ف لمنطقة. محمد دار دستور كينظم فيه لقوانين و لعلاقات ما بين لمسلمين و لي ماشي مسلمين تحت النظام نتاع دولة اسلامية. ف عام 632 مات النبي محمد. لخلافة الراشدة. بداو الصحابة ف لحكم نتاع دولة د لخلافة تسمات ب لخلافة الراشدة. اول واحد حكم كان ابو بكر لي طراو ف الفترة ديالو لحروب نتاع ردة و بداو لعرب كيخرجو من لاسلام. بان حتى مسيلمة لي بدا ف دعوة ل دين ديالو، ولايني ابو بكر قدر يوقف هادشي. بعدو حكم عمر بن الخطاب، لي ف لعهد ديالو توسعات الدولة الاسلامية، و بداو انتصارات مور انتصارات. ابرز انتصار كان هو معركة لقادسية لي فيها طاحت الدولة لفارسية على يد لمسلمين. و قدرو لمسلمين ف لعهد ديال عمر يفرضو النفود ديالهم على الشام. بداو لمسلمين كيلقبو عمر "امير لمؤمنين". موراها حكم عتمان بن عفان لي ف لعهد ديالو تفتحات شي مناطق من شمال افريقيا و حتى جزيرة قبرص. عتمان مات مقتول على يد شي توار ضد لحكم ديالو و مات ف دارو عام 656. هنا الصحابة ختارو يكون علي هو لحاكم و لخليفة نتاع الدولة اسلامية. بعض الروايات كتقول بلي علي كان ما باغيش يولي خليفة، و كان كاره للنضام نتاع لخلافة. من جهة خرة بان معاوية بن بو سفيان لي تاهو بزاف نتاع ناس ختاروه للخلافة. ستاطع معاوية باش يحقق بزاف نتاع لانتصارات و يدخل ل مصر. علي بن ابي طالب ف لفترة نتاع لحكم ديالو حقق بزاف نتاع لانجازات، منها تنظيم لقانون لي دارو ف لمدينة لمنورة. واخا هكاك كانو بزاف نتاع الصراعات بين معاوية و علي. قررو باش يديرو هدنة حتى للواقعة نتاع "صفين" لي تسالات ب التحكيم. ف عام 661 جا واحد الراجل من لخوارج سميتو عبد رحمان بن ملجم لي قتل علي بالسيف و هو ف صلاة نتاع لفجر ف جامع نتاع لكوفة. و مع لموت نتاع علي ولا معاوية هو لخليفة نتاع مسلمين و هكاك كانت لبداية نتاع دولة لخلافة لاموية.